A BIZOTTSÁG 1629/2006/EK RENDELETE
(2006. október 31.)
az egyes tagállamok tojás- és baromfiágazatában végrehajtott bizonyos rendkívüli piactámogatási intézkedésekről szóló 1010/2006/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tojás piacának közös szervezéséről szóló, 1975. október 29-i 2771/75/EGK tanácsi rendeletre (1) és különösen annak 14. cikke (1) bekezdése első albekezdésének b) pontjára,
tekintettel a baromfihús piacának közös szervezéséről szóló, 1975. október 29-i 2777/75/EGK tanácsi rendeletre (2) és különösen annak 14. cikke (1) bekezdése első albekezdésének b) pontjára,
mivel:
(1)
Az állatok védelmére vonatkozó 93/119/EK tanácsi irányelv (3) meghatározza a levágás és a leölés fogalmát.
(2)
Az 1010/2006/EK bizottsági rendelet (4) 4. és 7. cikkében nem szerepel, hogy az állatok leölése ugyanúgy rendkívüli piactámogatási intézkedésnek minősülne, mint a levágásuk.
(3)
Szem előtt tartva egyfelől, hogy a tagállamok nem tudták nemzeti jogi szabályozásukban kellő időben figyelembe venni a leölés fogalmát, másfelől pedig, hogy az 1010/2006/EK rendelet nemrég módosult, egyes tagállamoknak nehezére eshet betartani a határidőt, amelyen belül teljesíteni kell a rendkívüli piactámogatási intézkedések kedvezményezettjeinek járó kifizetéseket, és amelyet az említett rendelet 10. cikke 2006. december 31-ben állapít meg. Ezért a kifizetési határidőt indokolt néhány hónappal elhalasztani.
(4)
Ezért az 1010/2006/EK rendeletet ennek megfelelően módosítani kell.
(5)
A 2771/75/EGK rendelet 14. cikkének, illetőleg a 2777/75/EGK rendelet 14. cikkének a szóban forgó intézkedések meghozatalát előíró rendelkezései 2006. május 11. óta hatályosak. Ezért indokolt előírni, hogy ezt a rendeletet is ugyanettől az időponttól kelljen alkalmazni.
(6)
Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
Az 1010/2006/EK rendelet a következőképpen módosul:
1.
A 4. cikk a következőképpen módosul:
a)
Az (1) bekezdés helyébe a következő szöveg lép:
„(1) A tenyészbaromfi-állomány egy részének a 0105 92 00, a 0105 93 00, a 0105 99 10, a 0105 99 20, a 0105 99 30 és a 0105 99 50 KN-kód alá tartozó keltetőtojások termelésének csökkentése érdekében legalább hat héttel előrehozott levágása és leölése a 2777/75/EGK rendelet 14. cikke értelmében rendkívüli piactámogatási intézkedésnek minősül, feltéve azonban, hogy az érintett telephelyeken egyetlen állatot sem állítanak vissza a termelésbe ebben az időszakban.”
b)
A (2) bekezdés első albekezdése helyébe a következő szöveg lép:
„Az (1) bekezdés szerinti előrehozott levágásért, illetőleg leölésért mindegyik érintett tagállam kompenzációban részesül, a IV. mellékletben meghatározott maximális darabszám erejéig, és az említett mellékletben meghatározott időszakra.”
2.
A 7. cikk helyébe a következő szöveg lép:
„7. cikk
(1) A tojójércék előrehozott levágása és leölése a 2777/75/EGK rendelet 14. cikke értelmében rendkívüli piactámogatási intézkedésnek minősül.
(2) Az (1) bekezdés szerinti előrehozott levágásért és leölésért mindegyik érintett tagállam kompenzációban részesül, a VII. mellékletben meghatározott maximális egyedszám erejéig, és az említett mellékletben meghatározott időszakra.
A kompenzáció átalányalapon meghatározott maximális szintje tojójércénként 3,2 euro.”
3.
A 10. cikkben „2006. december 31.” helyébe „2007. március 31.” lép.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2006. május 11-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. október 31-én.